《渡莲花洋抵短姑渡上岸》
清代·姚燮

水天一气浮鸿濛，远目直注榑桑东。榑桑之树一万丈，高下尽作珊瑚红。

飞瓢可挂不须酒，桂露如浆泻珠斗。当携古剑屠白龙，那用长绳絷苍狗？

十帆五帆齐出关，我舟自在中流閒。片叶犹沈善财礁，群花已拱金钵山。

霞虹空际交丹碧，回首人间黯然夕。松虬离世成墨云，兰蟾出劫鍊贞魄。

我不愿妙鬘璎珞垂缤纷，枯灰吹醒天地春。只愿乞佛百年假，枕琴高卧穷厓垠。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。